
Til:

Mary Barry (min grusomme bestemor), som overvant et langt mer blodtørstig beist enn de Grubbs Grady noensinne har stått overfor!

Glad du fremdeles er blant oss, gamla!!!

 

BIO-er (Blodige Innvollers Orden) til:

Catherine «strupekutteren» Holmes

Katie McGowan – det er en ny morderjente i byen!

 

Magermester:

Stella «øyestikkeren» Paskins

 

Magisk støtte:

Christopher Littles sirkulerende stab


DEL EN
LOCH


POKKER TA OLE LUKKØYE

→ Hendene mine er røde av blod. Jeg løper gjennom en skog. Naken, men det bryr jeg meg ikke om. Jeg er et dyr, ikke et menneske. Dyr trenger ikke klær.

Blod på tunga også. Jeg må ha tatt til meg næring nylig. Husker ikke om det var et villdyr eller et menneske. Det spiller ingen rolle. Jeg er fremdeles sulten – det er det eneste som teller. Jeg må finne noe mer å tygge på. Og det fort.

Jeg hopper over en veltet trestamme. De nakne føttene mine lander på greiner. De knekker, og jeg synker ned i en gjørmepøl. Jeg faller sammen og uler. Greinene skjærer inn i meg. Jeg får et glimt av ville, røde øyne som kikker opp av gjørma. Det er ikke greiner – det er tenner! Jeg sparker med beina, skriker uten ord …

… og gjørme og bark spruter til alle kanter. Jeg stirrer mistenksomt på alt sølet mens pulsen min blir normal igjen. Jeg tok feil. Jeg har ikke falt i klørne på en monsterbaby med munner i håndflatene og ildkuler der øynene skulle ha vært. Det er bare en gjørmepøl som er dekket av gamle greiner og løv.

Jeg gjør en grimase, reiser meg og tørker av føttene på noen gresstuster i nærheten. Idet jeg drar ut noen fliser med neglene, roper en stemme: «Grubbs …»

Navnet sier meg først ingenting. Så husker jeg det – det er mitt navn. Det vil si, det var det en gang. Jeg kikker vaktsomt opp og snuser i lufta, men jeg kjenner bare lukta av blod.

«Grubitsch …» mumler stemmen, og jeg brøler sint. Jeg hater det virkelige navnet mitt. Grubbs er heller ikke så fint, men det er bedre enn Grubitsch. De eneste som noen gang har kalt meg det, er mamma og Gret, søsteren min.

«Du klarer ikke å finne meg,» erter stemmen.

Jeg brøler i den mørke skogen og lusker bort til buskene der jeg tror stemmen kommer fra. Jeg braser gjennom dem, men det er ingenting på den andre siden.

«Feil,» ler stemmen bak meg et sted.

Jeg spinner rundt og myser, men kan ikke se noen.

«Her borte,» hvisker stemmen. Denne gangen er den til høyre for meg.

Stadig mysende sniker jeg meg nærmere stedet der stemmen kommer fra. Noe føles galt, som om det er en felle. Men jeg kan ikke trekke meg unna. Jeg dras mot det av nysgjerrighet, men også av noe annet. Det er en jentestemme, og jeg tror jeg vet hvem den tilhører.

Noe beveger seg til venstre for meg idet jeg runder et tre. Åtte lange, bleke armer vinker i månelyset. Mange titalls slanger hveser og bukter seg. Jeg roper av frykt, beskytter øynene mot det grusomme synet og krasjer i treet. Sekundene går, men ingen angriper meg. Jeg senker hendene, og da går det opp for meg at armene jeg så, bare var greinene på et par trær like i nærheten. Slangene var slyngplanter som blafret i vinden.

Jeg er kvalm, men tvinger fram en spinkel latter og går rundt treet for å finne personen som ropte på meg.

Jeg kommer til bredden av et tjern. Det forundrer meg. Jeg kjenner denne skogen, og det skal ikke være noe tjern her. Men der ligger det likevel, og fullmånen speiler seg  i overflaten. Jeg er tørst. Blodet har tørket på tunga og etterlatt seg en ekkel koppersmak. Jeg bøyer meg for å drikke fra tjernet, krabber på alle fire og stikker hodet ned mot vannet som en ulv.

Jeg ser ansiktet mitt i det speilblanke vannet før jeg drikker. Blod overalt, smurt utover huden og håret mitt. Øynene mine er vidåpne og fulle av frykt. Ikke på grunn av blodet, men fordi jeg ser skyggen av noen bak meg.

Jeg skal til å snu meg, men for sent. Jenta dytter hodet mitt hardt ned under vannflaten. Munnen fylles av vann, og jeg blir kvalt. Jeg prøver å kjempe, men jenta er sterk. Hun holder meg under, og jeg får vann i lungene. Jeg kjenner fremdeles koppersmaken, og jeg blunker i skrekkslagen forundring da det går opp for meg at tjernet er en blodpøl.

Da kroppen min blir slapp, drar jenta meg opp etter håret og setter i en skjærende latter idet jeg hiver etter pusten. «Du har alltid vært en hjelpeløs feiging, Grubitsch,» snerrer hun.

«Gret?» stønner jeg og ser opp på det ertende smilet til søsteren min. «Jeg trodde du var død.»

«Nei,» hveser hun idet øynene smalner og snuta vokser. «Det er du som er død.»

Jeg gråter idet ansiktet hennes forvandles til en mutert ulv. Jeg vil stikke av eller slå henne, men jeg blir bare sittende og stirre. Til slutt åpner hun munnen på vidt gap og uler. Hodet hennes skyter fram. Hoggtennene fester seg om strupen min. Hun biter.

→ Jeg våkner av at jeg ikke får luft. Jeg vil skrike, men i fantasien har Gret bitt seg fast i strupen min. Jeg slår etter den døde søsteren min, fremdeles halvt i drømmeland. Da jeg ikke treffer noe, gnir jeg meg i øynene, og soverommet vender gradvis tilbake rundt meg.

Jeg stønner lavt, setter meg opp på sengekanten og dingler med beina. Jeg skjuler ansiktet i hendene og minnes de verste delene av drømmen, grøsser og reiser meg for å gå på do. Ikke noe poeng i å prøve å sove mer i natt. Jeg vet av erfaring at jeg bare vil få enda verre mareritt.

Jeg stanser i døråpningen til badet, plutselig sikker på at demonene lusker i skyggene. Hvis jeg slår på lyset, vil de angripe. Jeg vet at det er latterlig, en etterdønning etter marerittet, men likevel skjelver fingeren min ved siden av lysbryteren og nekter å slå den på.

«Drit i det,» sukker jeg til slutt og går inn. Jeg lar frykten vinne i natt, som så ofte før, og gjør mitt fornødne i mørket.


MUGNE MAUCH

→ «Det er klart jeg har mareritt – hvem har ikke det?»

«Hver natt?»

«Nei.»

«Nesten hver natt?»

En pause. «Nei.»

«Men ofte?»

Jeg trekker på skuldrene og ser bort. Jeg er på kontoret til Mr. Mauch. Mugne Mauch – skolerådgiveren. Han er til stede et par ganger i uka. Prater med elever som strever med hjemmelekser, gruppepress, kravstore foreldre. Normale unger med normale problemer.

Og så er det meg.

Mugne Mauch elsker å snakke om alle mulige problemer med meg.

Og hvorfor skulle han ikke det? Alle her kjenner historien til Grubbs Grady – foreldrene og søsteren ble slaktet ned for øynene på ham … lange måneder innesperret på et galehus («innlagt på en institusjon for midlertidig forstyrrede personer,» kaller Mugne Mauch det) … kom til Carcery Vale for å bo i et spøkelsesaktig gammelt hus sammen med Dervish, onkelen hans … onkelen ble sinnssyk etter kort tid … Grubbs lekte sykepleier i et år inntil han ble frisk igjen … dro på et filmsett med Dervish og vennen Bill-I noen måneder senere … ble vitne til at hundrevis av mennesker omkom på tragisk vis da en katastrofal brann la hele settet i ruiner.

Med en sånn bakgrunn er jeg en saftig lekkerbisken for enhver psykiater i hundre kilometers omkrets!

«Vil du fortelle meg om drømmene dine, Grubitsch?» spør Mauch.

«Nei.»

«Er du sikker?»

Jeg har lyst til å le, men lar det være. Mugne Mauch er harmløs. Det kan ikke være særlig morsomt å pendle mellom de få skolene han har ansvaret  for og takle de samme kjedelige tenåringsproblemene dag etter dag, år etter år. Hvis jeg var i hans sko, ville jeg også vært ivrig etter å få kloa i en så dypt forvirret elev som meg.

«Grubitsch?» fortsetter Mugne Mauch etter noen sekunders stillhet.

«Hmm?»

«Det kan hjelpe å fortelle meg om drømmene dine. Når man deler et problem med noen, blir det bare halvparten så stort.»

Jeg skal til å svare: «Hva skjer når man deler en klisjé?» Men igjen legger jeg bånd på meg. Jeg ville ødelegge dagen for ham hvis jeg sablet ham ned på den måten. Han kunne bryte sammen i gråt.

«Det er ikke noe stort problem, sir,» sier jeg i et forsøk på å avrunde samtalen. Jeg har egentlig fysikktime, og det faget liker jeg ganske godt.

«Kall meg William, Grubitsch.»

«Unnskyld, sir – jeg mener, William.»

Mugne Mauch smiler bredt, som om han har fått et gjennombrudd. «Marerittene er et problem hvis de ikke forsvinner,» forsøker han forsiktig. «Hvis du forteller meg om dem, kan vi kanskje finne en måte å bli kvitt dem på.»

«Jeg tror ikke det,» svarer jeg i en litt skarpere tone enn jeg hadde ment. Han snakker om ting han ikke har det minste greie på. Jeg har ikke noe imot at en skolerådgiver viser interesse for meg, men jeg misliker at han oppfører seg som en klønete sjelegransker som prøver å hale hemmelighetene ut av meg.

«Jeg mente ikke å fornærme deg, Grubitsch,» skynder Mugne Mauch seg å si da han forstår at han har gått over streken.

«Oppriktig talt, sir,» sier jeg tørt, «så tror jeg ikke du er kvalifisert til å snakke om sånne ting.»

«Nei, nei, naturligvis ikke,» samtykker han med et trist uttrykk. «Jeg vil ikke framstå som noe jeg ikke er. Jeg beklager hvis jeg ga deg et slikt inntrykk. Jeg tenkte bare at om du var i humør til å prate, så kunne det hjelpe. Det kunne være en begynnelse. Men det er naturligvis ikke meningen å … Jeg har ingen forhåpninger om å … Som du sier, er jeg ikke kvalifisert til å …» Han mumler og stanser.

«Ikke få sammenbrudd,» ler jeg og får skyldfølelse. «Det er ikke noe å bry seg om. Jeg vil bare ikke snakke om drømmene mine med noen. Ikke akkurat nå.»

Mugne Mauch svelger, nikker energisk og sier at jeg kan gå. Han sier at han kommer tilbake neste uke, men at han ikke vil innkalle meg. Han vil gi meg litt tid. Kanskje han innkaller meg igjen om en måned eller to, for å «slå av en prat».

Jeg stanser ved døra, har ikke lyst til at han skal være så nedfor – han har hodet bøyd over notatene og ser ut som han kjemper med tårene.

«Mr. Mau… William.» Han titter nysgjerrig opp. «Hvis du vil, kan du kalle meg Grubbs neste gang.»

«Grubbs?» gjentar han usikkert.

«Det er det vennene mine kaller meg.»

«Å,» sier han, og ansiktet lyser opp som om han har vunnet en konkurranse.

Jeg skjuler et smil idet jeg går ut. Skolerådgivere – barnemat!

→ Storefri. Loch vil vite hva jeg snakket med Mugne Mauch om.

«Om størrelsen på hjernen din,» sier jeg. «Vi lurte på hvor liten den var.»

«Ikke bekymre deg for størrelsen på hjernen min,» snøfter Loch. «Hjernen min er helt fin. Mye friskere enn den lille erta du har.»

«Hvor stor er egentlig en hjerne?» spør Charlie. Alle stirrer på ham. «Jeg mener, fyller den hele hodet?» Han begynner å slå seg på hodet for å finne bløte punkter.

«I ditt tilfelle tviler jeg på det,» sier Loch. «Hodet ditt er antakelig så tomt at det er plass til en fotball inni der.»

Alle ler. Til og med Charlie. Han er vant til å være gjenstand for vitsene våre. Han bryr seg ikke om det. Det er aldri vondt ment. Alle liker Charlie Rall. Han er for snill til at det går an å være ordentlig slem mot ham.

Vi er seks som søker ly for regnet i en døråpning ut mot fotballbanen. Den vanlige gjengen med barbarer prøver å sparke i hjel en slitt, gammel ball – og hverandre – på banen, og merker visst ikke regnet.

Gjengen min – meg, Loch, Charlie, Frank, Leon og Mary. Loch og jeg er et hode høyere enn alle de andre. Vi er de største lømlene på skolen, og det var det som gjorde oss oppmerksomme på hverandre i utgangspunktet. Loch driver med bryting. Han ville ha meg med som partner, så han ble vennen min. Jeg sto imot lenge – ordentlig bryting er ikke som det du ser på TV, det er kontrollert og ikke særlig spektakulært – men til slutt overtalte han meg til å gjøre et forsøk. Jeg er ikke særlig god og får ikke noe kick av det, men for å glede Loch drar jeg på et par treninger i måneden.

«Jeg syns Mugne Mauch er sexy på en sånn gammelmannsmåte,» sier Mary og blir møtt av et kor med forbløffede avskybrøl og uling.

«Tenner du på Mauch?» gisper Leon og later som han får hjerteinfarkt.

«Nei,» sier Mary kaldt. «Jeg syns bare han er sexy. Jeg vedder på at damene svermer for ham etter skoletid.»

Latteren dør ut, og de fem testosteronboblende guttene i gjengen ser usikkert på hverandre. Vi ville aldri innrømme det, men jenter på vår alder vet ufattelig mye mer om voksenverdenen enn vi gjør. Voksne fungerer på en annen måte. Det er lett å se forskjell på vinnere og tapere på skolen, på de kule og nerdene. Men verden utenfor er vanskelig å forstå. Profesjonelle idrettsfolk er selvfølgelig kule, i likhet med skuespillere, popstjerner og så videre. Men hva med vanlige folk? Hva får en vanlig fyr til å virke tiltrekkende på en kvinne? Jeg vet ikke. Men hvis Mugne Mauch har det, kommer vi til å ligge tynt an senere. Jeg ser på de bekymrede uttrykkene at de andre tenker nøyaktig det samme som meg.

Mens vi prøver å begripe oss på en verden der Mugne Mauch er en sexgud, kommer Reni og Shannon gående arm i arm mens de ler av en intern spøk.

«Jeg har akkurat fortalt guttene,» sier Mary, «hvor sexy Mr. Mauch er.»

«William?» sier Reni og nikker tankefullt. «Han er en lekkerbisken.»

«William?» brøler Loch til søsteren sin.

«Han ba meg kalle ham det.»

«Jeg visste ikke at du hadde vært hos rådgiveren,» brummer Loch.

«Det er mye du ikke vet om meg,» sier Reni med sensuell stemme og hever et øyenbryn mot Shannon. «William Mauch – kjedelig eller snacksy?»

«Kjempesnacksy,» sier Shannon alvorlig – og så ler hun. «Unnskyld! Ansiktsuttrykkene deres!»

«Ditt svin,» snerrer Leon mens jentene kniser sammen med Shannon. «Det var ikke noe morsomt.»

«Det var hysterisk morsomt,» protesterer Reni og hyler av latter. «Dere er så lettlurte. Se for dere Mugne Mauch med sex appeal!» Hun ler enda mer.

«Her,» sier jeg idet jeg finner fram et lommetørkle og gir det til Reni.

Reni smiler søtt og tørker kinnene med lommetørkleet. Fire stykker gjør straks trutmunn – plystring over en lav sko.

«Grubbs og Reni sitter i et tre …» synger Frank.

«Gå og heng deg,» snøfter jeg og tar rolig imot lommetørkleet fra Reni igjen – mer plystring.

→ Storefri er som vanlig over på et blunk. Så mye å snakke om – venner, lærere, hjemmelekser, TV, filmer, dataspill, musikk, bryting, størrelsen på hjerner. Robbie McCarthy slår seg ned hos oss halvveis uti storefri. Han er ikke et fast medlem av gjengen, men han har hengt etter Mary i det siste, så derfor har han vært en del sammen med resten av oss også.

Jeg tuller mye med Reni. Lommetørkleet hadde jeg tatt med bare for henne. Et av lommetørklærne til Dervish. Selv bruker jeg papirlommetørklær, i likhet med alle andre som ikke lever i middelalderen. Jeg har gått rundt med det i en uke og ventet på en anledning til å tilby henne det. Litt sprøtt, og gjort på spøk – men litt på alvor også. En mulighet til å dele et smil og et søtt blikk.

Reni vet at jeg liker henne. Og jeg tror hun liker Grubbsgutten også. Men jeg har ingen erfaring med sånt. Det er godt mulig at jeg tolker signalene feil. Det vet jeg ikke sikkert før jeg tar mot til meg og legger en arm rundt henne og prøver å kysse henne, men jeg tror jeg har gode odds.

Det er greit for Loch. Jeg har sett hvordan han oppfører seg overfor andre som legger an på Reni – han blåser seg opp for å se enda større ut, og skremmer dem bort. Hvis Reni hadde vært interessert i noen av dem, ville hun bedt ham skygge unna. Men som regel lar hun ham spille rollen som beskyttende storebror, og kan til og med oppmuntre ham til det iblant.

Det er viktig å ha Lochs velvilje. Han er bestevennen min. Du prøver ikke å gå ut med søsteren til bestevennen din uten hans tillatelse. Sånt gjør man bare ikke.

→ Mot slutten av storefri kommer en liten, lubben gutt med et slapt venstre øyelokk subbende bort til oss, og jeg føler et stikk av dårlig samvittighet, mye verre enn det jeg følte på kontoret til Mugne Mauch.

«Hei, Grubbs,» sier Bill-I og smiler håpefullt.

«Hei,» mumler jeg.

«Hei, Bill-I! Åssen går det?» sier Loch og holder fram hånden. Bill-I rekker fram sin egen automatisk, men Loch trekker til seg sin, setter tommelen mot nesa, rekker tunge og vifter med fingrene. «Lurte deg!»

Bill-I rødmer, men presser fram et blekt smil og senker hånden sakte.

«Veldig modent,» sier Reni og himler med øynene mot broren sin.

«Reka har ikke noe imot det, har du vel, Spleen?» Loch flirer og tar brytegrep rundt hodet til Bill-I.

«Nei da,» sier Bill-I med dempet stemme. Loch slipper Bill-I og rusker ham i håret. Bill-I smiler fremdeles, men det er et veldig anstrengt smil, og han er rød som en brannbil i ansiktet. «Står til, Grubbs?»

«Ikke så verst. Og du?»

«Ok.»

Vi smiler beklemt til hverandre. Resten av gjengen stirrer på oss et sekund. Så fortsetter de å snakke som vanlig, bare at vi er utestengt fra samtalen.

«Har du noen planer for helgen?» spør Bill-I.

«Ikke stort. Jeg skal kanskje trene på noen brytegrep med Loch.»

«Å. Jeg lurte på å stikke bort til deg og se noen filmer … hvis det er greit …»

«Æsj, du trenger ikke å spørre om det.» Jeg ler nervøst. «Du kan komme innom når du vil. Det er like mye ditt hus som mitt.»

«Kuli!» Smilet til Bill-I blir normalt igjen. «Vil du se en film sammen med meg?»

«Kanskje. Men det kan hende jeg må hjem til Loch og trene. Du vet åssen det er.»

«Ja,» sier Bill-I stille. «Jeg vet det.»

Det ringer inn, og alle går tilbake til klasserommene. Hundrevis av ungdommer som stønner, roper, ler. Bill-I går en annen vei. Han sier ikke ha det. Jeg ser ham gå alene gjennom folkemengden og føler meg fæl og ondskapsfull, som noe en mark ville krabbe utenom for ikke å komme borti.

Bill-I Spleen var bestevennen min før Loch Gossel kom inn i bildet. Da jeg flyttet hit etter at foreldrene mine døde og oppholdet mitt på galehuset, fikk han meg til å føle at jeg ikke var helt alene her i verden. Han hjalp meg å stable livet mitt på beina igjen. Gjorde meg kjent med skolen, holdt meg med selskap i storefri da alle andre unngikk meg. Sloss ved min side på filmsettet til Slackt – og det var ikke akkurat brann vi måtte kjempe mot. Han prøvde å hjelpe meg da marerittene mine vendte tilbake med full styrke ikke lenge etterpå, enda han var like forvirret selv.

Og hvordan gjør jeg gjengjeld? Ved å vende ham ryggen til fordel for Loch, Reni og den lille gjengen vår. Avvise ham. Oppføre meg som en judas.

Det er galt, men det er bare sånn det er. Når en gammel venn ikke passer sammen med de nye vennene dine, avviser du ham. Det er skolens lov. Jeg har dumpet andre venner før, og mange har gjort det samme mot meg. Forskjellen er at Bill-I er halvbroren min. Selv om han ikke vet det.

→ Kjemi. Vanligvis syns jeg det er interessant, men denne ettermiddagen klarer jeg ikke å konsentrere meg. Jeg tenker på Bill-I. Det var aldri meningen å svikte ham. Da jeg ble kjent med Loch, hadde jeg fortsatt tid til å være sammen med Bill-I. Jeg traff bare Loch en gang iblant etter skolen. Jeg så fremdeles mye til Bill-I.

Det endret seg gradvis. Loch begynte å be meg hjem til seg og kom på besøk til meg. Gjennom Loch ble jeg venner med Frank Martin, Charlie Rall og Leon Penn. Og gjennom dem ble jeg kjent med Shannon Campbell og Mary Hayes – og med Reni, selvfølgelig.

Reni får meg til å glemme Bill-I i noen minutter. Jeg dagdrømmer om det skulderlange, rødbrune håret, de lange øyevippene, de lysebrune øynene, kurvene hennes … Hun er ikke perfekt på noen måte – stor og kraftig som broren sin, og nesa er rene hoppbakken – men alle syns hun er en av de peneste jentene på skolen.

Jeg rister på hodet for å slutte å tenke på Reni, og tankene driver tilbake til Bill-I. Alle de nye vennene stilte krav. Det var spennende å bli godtatt av dem, bli tatt med i samtalene, behandlet som en likemann. Det var lenge siden jeg hadde vært med i en gjeng. Jeg hadde ikke innsett hvor viktig det var for meg, eller hvor dypt jeg hadde savnet det.

Jeg ville at Bill-I skulle være sammen med oss, men han passet simpelthen ikke inn. Jeg vet ikke hvorfor. Han er yngre enn de fleste av oss – han begynte på skolen et år tidligere – men Leon er ikke så mye eldre enn ham. Han er liten, men Frank er heller ikke noen kjempe. Bill-I bruker teite ord som «kuli!», men Robbies yndlingsuttrykk er det tvers igjennom ukule «radikalt!». Bill-I har et slapt øyelokk, men Charlie har utstående fortenner, Shannon har en stygg føflekk i ansiktet, jeg har samme kroppsbygning som Hulken … På den ene eller andre måten er vi litt rare alle sammen.

Bill-I er smart, morsom, mye bedre til å snakke for seg enn jeg. Men han har aldri funnet sin greie på skolen. Jeg merket det ikke da jeg begynte her. Bill-I virket som en helt normal gutt. Jeg visste at han ikke hadde mange venner, men jeg var sikker på at han passet bedre inn enn jeg.

Etter en stund begynte jeg å legge merke til ting. Som for eksempel at Bill-I aldri ble med noen hjem etter skolen. At folk fortalte vitser om ham og ertet ham når han sa ting som «kuli!». At sånne som Loch Gossel mobbet ham.

Jeg er ikke blind for hvordan Loch behandler Bill-I. Han erter ham hele tiden, som med det falske håndtrykket og hodegrepet i dag. Det er annerledes enn måten han behandler Charlie på. Slemmere. Han driter ut Bill-I foran de andre, får ham til å føle seg ussel og uønsket.

Jeg har ofte vurdert å utfordre Loch og de andre som erter Bill-I. Hvis noen av dem skader ham, ville jeg absolutt gjort det. Men erting er vanskeligere å forholde seg til. Du kan ikke slå noen fordi de er spydige … kan du vel?

Jeg ville gjort situasjonen verre hvis jeg hadde blandet meg inn, fått Bill-I til å framstå som en svekling som ikke kan forsvare seg. Dessuten var det ikke så ille. Livet hans var ikke totalt elendig. Og han hadde alltids meg til å muntre seg opp.

Timen er over. Engelsk i neste. Jeg går dit alene, stille, tankefull.

Jeg skammer meg. Jeg burde gå bort til Bill-I i ettermiddag. Invitere ham hjem. Droppe andre avtaler og være sammen med ham i helgen. Se på filmer, spise popkorn, lete etter Lord Sheftrees nedgravde skatt. Slik vi pleide å gjøre.

Men det kommer ikke til å skje. I stedet vil jeg bare holde ut skyldfølelsen, vente til den går over og la ting fortsette å være som de er. Ja vel, så er det slemt av meg, men sånn er det bare. Mugne Mauch ville ikke forstå det hvis jeg prøvde å forklare, men jeg er sikker på at alle andre på skolen – eller på en hvilken som helst skole i verden – ville forstå.

